รมว.คลัง ยันใช้โครงสร้างภาษีรถยนต์ใหม่ ม.ค.59-ไม่คิดปลดล็อครถคันแรก
รมว.คลัง ยันใช้โครงสร้างภาษีรถยนต์ใหม่ ม.ค.59-ไม่คิดปลดล็อครถคันแรก
15 ต.ค. 2558

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า กรมสรรพสามิตจะใช้โครงสร้างภาษีรถยนต์ใหม่ที่จัดเก็บจากการใช้เชื้อเพลิงและปล่อยก๊าซคาร์บอนไดออกไซด์ บังคับใช้ตั้งแต่วันที่ 1 ม.ค.59 ซึ่งส่งผลให้ราคาขายรถยนต์มีทั้งที่ปรับเพิ่มขึ้นและลดลง ทุกอย่างจะไม่มีการเปลี่ยนแปลง เนื่องจากกระบวนการได้เดินหน้าไปหมดแล้ว และการคำนวณภาษีจากการปล่อยก๊าซดังกล่าวถือว่าเป็นเรื่องที่เหมาะสมและถูกต้องที่สุด
นอกจากนี้ ยืนยันว่าจะไม่มีการปรับหรือปลดล็อคการถือครองรถยนต์ในโครงการรถยนต์คันแรกจาก 5 ปี เหลือ 3 ปีอย่างแน่นอน ดังนั้น ใครที่อยากจะซื้อรถแนะนำให้ซื้อรถยนต์ใหม่ได้เลย
นายอภิศักดิ์ กล่าวถึงกรณีการปรับลดอัตราภาษีเงินได้นิติบุคคลมาที่ระดับ 20% เป็นการถาวรว่าเพื่อต้องการให้ผู้ประกอบการสามารถแข่งขันกับตลาดโลกได้ และการปรับลดครั้งนี้ก็เพื่อให้ใกล้เคียงกับอัตราของประเทศเพื่อนบ้าน เช่น จีน และมาเลเซีย ที่จัดเก็บ 25% เวียดนาม จัดเก็บ 22% และสิงคโปร์จัดเก็บ 17%
รมว.คลัง ยังกล่าวถึงความคืบหน้าคดีทุจริตโครงการรับจำนำข้าวว่า ขณะนี้ได้มีการขอเลื่อนการพิจารณาออกไปอีก 30 วัน เนื่องจากอยู่ระหว่างรอคณะกรรมการตรวจสอบข้อเท็จจริงและกำหนดค่าเสียหายสอบพยานเพิ่มเติม